Даниил Хармс
Празник

Превод от руски: Ася Григорова, 2001

chitanka.info

На покрива на една сграда седяха двама чертожници и ядяха елдена каша.

Изведнъж единият от чертожниците възкликна радостно и извади от джоба си дълга носна кърпа. Беше го осенила блестяща идея — да завърже в края на кърпата монета от двайсет копейки, да я хвърли на улицата и да наблюдава какво ще стане.

Вторият чертожник, възприел тутакси идеята, си дояде кашата, изсекна се, облиза си пръстите и се зае да наблюдава първия чертожник.

Но вниманието и на двамата беше отклонено от опита с кърпата и монетата от двайсет копейки. На покрива, където седяха, се случи събитие, което не можеше да остане незабелязано.

Портиерът Ибрахим прикрепяше за комина дълъг прът с избеляло знаме.

Чертожниците го попитаха какво значи това, а той отвърна: „Значи, че в града има празник.“ „Че какъв празник, Ибрахиме?“ — зачудиха се чертожниците.

„Празник е, защото нашият любим поет е написал нова поема“ — рече Ибрахим.

И чертожниците, засрамени от незнанието си, се стопиха във въздуха.

9 януари 1935 година

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.